Sommeren i år blev den bedste nogensinde målt på antallet af gæster for de Nordjyske hoteller.

Aldrig før har så mange overnattet på nordjyske hoteller som i år. Antallet af gæster, der har sovet på hotel i Nordjylland i sommermånederne, har således sat rekord. Resultatet er noget, der vækker glæde hos VisitNordjylland. - Jeg er da rigtig glad. Vi fik jo også flere gæster sidste år, så vi er ligesom kommet ind i en positiv stime. Flere gæster gavner jo omsætningen i hele regionen. Detailhandel og restauratører får f.eks. glæde af det, siger Lars Enevold Pedersen, direktør i VisitNordjylland. Omkring 40.000 flere gæster har i juni, juli og august sovet på hotel i Region Nordjylland. Det viser tal fra Danmarks Statistik. Det svarer til en stigning på 8,3 procent i forhold til de samme måneder sidste år. I alt har 513.197 gæster overnattet på hotel i Nordjylland i løbet af sommermånederne.